Rikunarita-ORG/Wikinium huggingface dataset:
# Игорь Стравинский

**Стравинский Игорь Фёдорович** - орус композитору, дирижёр.

* Композиция боюнча Н. А. Римский-Корсаковдон таалим алган.
* Оркестр үчүн жазылган «Фантастикалык скерцо» жана «Фейерверк» фантазиясы (1908) - алгачкы чыгармалары. Парижде «Зымырык куш» (1910), «Петрушка» (1911), «Касиеттүү жаз» (1913) балеттеринин премьерасы коюлуп, дүйнөлүк атакка ээ болгон.
* 1910-жылдан чет өлкөдө жашап, концерттик ишмердигин уланткан.
* 20-50-жылдары «Эдип падыша» опера-ораториясын, «Орфей» балетин, 2 симфония, оркестр үчүн концерттер ж. б. жазган.
* 1962-ж. СССРге автордук концерт менен келген.

## Колдонулган адабияттар

Кыргыз Совет Энциклопедиясы. Башкы редактор Б. О. Орузбаева. -Фрунзе: Кыргыз Совет Энциклопедиясынын башкы редакциясы, 1980. Том 5. Пирс - Токкана. -656 б.
# Кальдерон де ла Барка, Педро

**Кальдерон де ла Барка, Педро** (17. 1. 1600-25. 5. 1681) - испан драматургу.

Алькала-де-Энарес жана Саламанк университеттеринен окуган.

1619-жылдан пьеса жаза баштаган. Ал - философия жана этикалык маселелерди которгон «Туруктуу канзада» (1628-29),«Өмүр дегенибиз -түш» (1631-32), «Өзүмө өзүм сакчымын» (1636) ж. б. драмалардын автору.

«Саламейдик сот» (1640-45) пьесасында Испанияда өкүм сүргөн законсуздуктун бетин ачкан. Пьесаларына негизинен социалдык мотивдер мүнөздүү. Кальдерон де ла Б. өмүрүнүн акыркы жылдарында шаан-шөкөттүү сарай тойлоруна арнап ыр, бий аралаш пьесалар жазган. Анын «Крестке сыйынуу» (1630-32), «Ыйык Патриктин актанчу жайы» (1634) драмалары сыяктуу диний чыгармалары да бар.

## Колдонулган адабияттар

Кыргыз Совет Энциклопедиясы. Башкы редактор Б. О. Орузбаева. -Фрунзе: Кыргыз Совет Энциклопедиясынын башкы редакциясы, 1978. Том 3. Ирик - Лактар. -640 б.
# Жоаккино Россини

**Россини Жоаккино Антонио** [италиянча Gioachino Antonio Rossini; 29. 2. 1792, Пезаро – 13. 11. 1868, Париждин жанында Пасси (1887-ж. сөөгү Флоренцияга коюлган)] – италиялык композитор. Кезеги менен Италияда, Парижде жашаган. Италиялык маданиятынын жогорулашын чагылдырган чыгармачылыгы 19-кылымдагы италян операсынын гүлдөшү менен байланыштуу. Анын чыгармаларына обондуулук, күчтүү темперамент, драмалык сюжеттүүлүк мүнөздүү. Реалисттик мазмундагы опера-буффаларды жараткан. Эң мыктысы «Севильялык чач тарач» (1816). Анын «Вильгельм Тель» (1829) операсы чоң опера жанрынын калыптанышында маанилүү роль ойногон. Опералары: «Танкред», «Италия кызы Алжирде» (экөө тең – 1813), «Отелло» (1816), «Золушка», «Сааттуу сагызган» (экөө тең - 1817), «Семирамида» (1823) ж. б. 1836–55-жылдары Флоренцияда жашап, Болонья музыкалык лицейин жетектеген. 1855-ж. кайра Парижге келген. Россини – 40тай опера, фортепьянолук чыгармалардын автору. Анын чыгармалыгы 19-кылымдагы Италия искусствосунун өнүгүшүнө чоң таасир тийгизген.

## Колдонулган адабияттар

* “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9